Coton de tuléar

Coton de tuléar on madagaskarilainen kääpiökoira, joka kuuluu FCI:n seurakoiraryhmään (nro 9). Sen FCI-vastuumaa on Ranska.Coton de Tulear. Fédération Cynologique Internationale. Haettu 25.1.2026. Vuosina 2021–2025 Suomessa rekisteröitiin vuosittain 500–700 coton de tuléaria ja vuonna 2025 rotu oli 19. suosituin koirarotu Suomessa. 

 Ulkonäkö 
Coton de tuléarin tavaramerkki on vaalea, pitkä ja puuvillamaisen pehmeä erittäin runsas turkki, jossa ei ole aluskarvaa. Coton de tuléar saattaa aiheuttaa vähemmän allergiaoireita kuin moni muu koirarotu, mutta täysin allergiaa aiheuttamatonta koiraa ei ole olemassakaan. Turkki pysyy kauniina säännöllisellä hoidolla,mutta se vaatii aikaa, säännöllisyyttä ja järjestelmällisyyttä sekä kunnolliset välineet. Pentuturkin vaihtuessa aikuisen koiran turkkiin saattaa pesukertoja kertyä useampi viikossa. 

Rodun edustajat ovat lyhytraajaisia ja coton de tuléarin pituus on korkeutta pidempi. Säkäkorkeuden suhde rungon pituuteen tulisi olla 2 : 3.Rotumääritelmä Viitattu 2026-02-19

 Luonne ja käyttäytyminen 
Coton de tuléarit ovat luonteeltaan iloisia, valppaita, hauskoja ja lapsirakkaita. Ne sopeutuvat nopeasti ja ovat erittäin seurallisia. Ne ovat helposti koulutettavia ja oppivat nopeasti. Niillä on halu viihdyttää ihmistä, minkä vuoksi niitä kutsutaan usein koiramaailman klovneiksi. Coton de tuléarin kanssa voi harrastaa vaikka agilityä tai tokoa, mutta myös muita koiraharrastuksia.

 Alkuperä 
Coton de tuléarin alkuperää ei tarkkaan tunneta, mutta ilmeisesti ne periytyvät lyhytkarvaisista bichon tenerif -koirista, jotka rantautuivat espanjalaisten laivojen mukana Madagaskarin saarelle 1600-luvulla ja risteytyivät sittemmin myös paikallisten koirien kanssa. Rotu on siis syntynyt osittain tahattomasti, vaikka sitä on myöhemmin toki systemaattisesti jalostettu. Puolivilleistä koirista kesytettiin Madagaskarilla paikallisen yläluokan seurakoiria. 1900-luvulle asti tavalliset ihmiset eivät saaneet omistaa ollenkaan coton de tuléareja.http://www.toydogs.net/coton/lomakkeet/JTO_1.pdf. Arkistolinkki, Internet Archive, tallennettu 2.9.2009.

Eurooppaan rotu tuli ranskalaisten mukana. FCI hyväksyi rodun vuonna 1971. Kanta eri Euroopan maissa pohjautuu melko suurelta osin samoihin koiriin: Useimpien linjojen esi-isinä ovat James ja Okazaki-Pong, jotka molemmat ovat TI –coton de tuléareja eli niiden vanhempien nimiä ei ole tiedossa tai vanhemmat ei ole rotuun otettuja.

Suomeen ensimmäiset coton de tuléarit (narttu Jolly Little Fellows Blanca Bonita ja uros Jacky of Woodland Cottage) tulivat vuonna 1989. Ensimmäinen pentue Suomessa syntyi Kin-Sei-kenneliin 3. toukokuuta 1990 ja samana vuonna rekisteröitiin myös kaksi muuta pentuetta.  Koiria on tuotu Suomeen muun muassa Belgiasta, Saksasta, Ranskasta, Hollannista ja muutamia myös Yhdysvalloista. Suomeen on tuotu kaksi koiraa suoraan Madagaskarilta (Lamba de la Case Creole (* 5.5.1995, † 16.7.2010 Kangasalla) ja Moumoute de la Case Creole). 

 Terveystilanne 
Coton de tuléar elää usein sangen pitkäikäiseksi. Rodun keskimääräinen elinikä on noin 11,5 vuotta, kun tarkastellaan vuosina 2011–2025 kuolleita rodun edustajia. Tyypillisimmät kuolinsyyt ovat vanhuus, syöpäsairaudet, selkäsairaudet ja sydänsairaudet. 

Coton de tuléarin merkittävimmät terveysongelmat ovat parodontiitti, patellaluksaatio, välilevyntyrät, ruoka-aineallergiat ja atopia. Coton de tuléar on matalaraajainen koirarotu, mikä voi altistaa käyrille eturaajoille. Käyräjalkaisuus taas altistaa koiran iän myötä nivelongelmille, esimerkiksi nivelrikolle.

Coton de tuléar kuuluu Kennelliiton PEVISA-ohjelmaan (perinnöllisten vikojen ja sairauksien vastustamisohjelma) ja jalostukseen käytettävillä koirilla tulee olla voimassa oleva polvinivellausunto ja silmälausunto.PEVISA ja rotukohtaiset erityisehdot. Suomen Kennelliitto, 1.1.2026. Haettu 19.2.2026. Eriasteista patellaluksaatiota esiintyy noin 22 %:lla rodun edustajista, kun tarkastellaan vuosina 2015–2025 tutkittuja coton de tuléareja. 

Johtuen coton de tuléarin pienestä koosta on rodulla alttius parodontiittiin eli hampaiden kiinnityskudoksen tulehdukselliseen sairauteen. Sairautta voi ennaltaehkäistä hampaiden harjaamisella. Rodulla esiintyy myös hyperoksaluriaa, joka on kuolemaan johtava perinnöllinen aineenvaihduntasairaus.

Coton de tuléarilla on alttius välilevyntyrille. Retrogeeni 2-FGF4 (CDDY) aiheuttaa välilevyjen varhaista rappeutumista, mikä tekee niistä alttiita vaurioille. Pitkälle edennyt rappeutuminen johtaa välilevyjen kalkkeutumiseen, joita voidaan nähdä röntgenkuvista. Tämä retrogeeni nostaa välilevysairauden riskin jopa 5–15 -kertaiseksi. Periytyminen on vallitsevaa, joten välilevysairauden riski kasvaa jo yhden geenikopion myötä. CDDY-retrogeenia voidaan seuloa geenitestien avulla. Selkäsairaudet ovat yksi rodun merkittävimmistä kuolinsyistä. 

Coton de tuléar ei ole sisäsiittoinen koirarotu verrattuna muihin koirarotuihin. Geenitutkimuksessa vähiten sisäsiittoinen koirarotu oli sekarotuinen ja sen jälkeläisen sisäsiittoisuusluku oli 0,037. Serkusten jälkeläisen sisäsiittoisuusluku on 0,0625 ja täyssisarusten jälkeläisellä luku on 0,25, mikä on melkein sama kuin keskivertokoiralla. Coton de tuléarin jälkeläisen luku oli vain 0,117 ja se kuului vähiten sisäsiittoisiin koirarotuihin. Sisäsiittoisuus lisää sairastavuutta ja heikentää elinvoimaa. 

 Polveutumisongelmat Suomessa 
Suomessa on ollut ongelmia pentujen rekisteröinneissä 2000-luvun alussa, jonka vuoksi rodussa on ilmennyt epäselviä sukutauluja jopa 700:lla koiralla. Tarkastamattomat koirat ja niiden jälkeläiset on siirretty liiton rekisteristä niin sanotulle EJ-listalle (ei jalostukseen).Kennelliitto 26.4.2011, Suositussa rodussa epäselviä polveutumisia   Ongelmaa tutkittaessa kuitenkin suurinosa väärin polveutuneista koirista osoittautui olevan merkitty oikein, ja nämä koirat palautettiin FI-rekisteriin.

 Katso myös 
 Bolognese
 Bichon frisé
 Havannankoira
 Löwchen
 Maltankoira

 Lähteet 

 Aiheesta muualla 
 Suomen Kennelliitto: Coton de tulear
 Suomen Coton de Tulear ry 

Luokka:Afrikkalaiset koirarodut
Luokka:FCI 9 Seurakoirat ja kääpiökoirat
Luokka:Kääpiökoirat
Luokka:Seulonnan keskeiset artikkelit